**Így lehet menő közösségi tér egy régi lakókocsiból**

**Régi lakókocsik második élete a Budapesti Metropolitan Egyetem udvarán**

**Lepukkant lakókocsikból menő közösségi tér? A METU megcsinálta!**

***Hogyan lesz egy kiszuperált lakókocsiból kényelmes pihenőhely egyetemistáknak? A Budapesti Metropolitan Egyetem a Google amszterdami irodájából inspirációt merítve két régi lakóautóba lehelt új életet.***

Számos olyan történetet hallottunk már, hogy fiatal párok egy átalakított lakóautóval bejárták az egész világot. De mire használhatunk még egy régi, lepukkant lakókocsit? A Budapesti Metropolitan Egyetem (METU) gondolt egyet, és közösségi térré alakított át két régi lakóautót.

Az egyetem két lakókocsija bár eltérő stílusban, de hasonlóan vidám vakációhangulatot sugároz: az egyik lakókocsi élénk színeivel, a másik matrózos hangulatával idézi meg a nyarat. „Forgalomban már nem használható lakókocsikat vásároltunk meg és alakítottunk át egy tervezőcsapattal. Az inspirációt a Google amszterdami irodabelsője adta” – mondta el Urbán István, a METU üzemeltetési igazgatója, a lakókocsi-projekt ötletgazdája.

Az apró részletek kidolgozására a külső és belső burkolatok megújítása után kerülhetett sor. A lakókocsi falai mellé kényelmes szivacsülőke került, egyedi kárpitokkal, hozzájuk passzoló díszpárnákkal és kiegészítőkkel. Az egyik kocsi fehér, narancs és citrom színekben játszik, a nyári színvilágot párnák, lámpák és növények teszik teljessé. A belső térben elhelyezett ülő puff és az ablakokon futó sok fehér függöny igazán otthonossá teszi a hangulatot. A másik lakókocsiban csíkos és horgonyos párnák, zászlófüzérek és hangulatos égősorok kaptak helyet, és olyan kiegészítők is elfértek a falakon, mint például egy horgony, egy evezőlapátos ruhaakasztó, egy vitorlás hajó vagy néhány falikép.

„Egy lakókocsi belső terének kialakítása hasonlít egy nappali berendezéséhez, viszont itt nagyon kicsi és nagyon kötött helyekkel kellett operálnunk” – mondta Károlyi Krisztina, a lakókocsik dekorációjáért felelős Wedding Factory tulajdonosa. „A lakókocsi eleve adott íveit, vonalait kihasználva ügyesen tölthetjük ki a tereket, egyedi kiegészítőkkel pedig igazán kényelmes és otthonos környezetet alakíthatunk ki.”

Az egyetem kifejezetten úgy álmodta meg a lakókocsikat, hogy a diákok jól érezzék magukat a környezetben - ráadásul mivel radiátorral is fűthetők, a hallgatók mind a négy évszakban használhatják az egyedi közösségi tereket.